ທ່ານ Jammeh ຍອມຮັບ ວ່າເສຍໄຊ ໃນການ ເລືອກຕັ້ງ ທີ່ແກມເບຍ
ສື່ມວນຊົນຂອງລັດຖະບານ ລາຍງານ ການໂທລະສັບ ໄປສະແດງຄວາມດີໃຈ ຂອງປະທານາທິບໍດີ ນຳທ່ານ Adama Barrow ແລະຈະໂອນອຳນາດ ແບບລາບລື່ນ.
ປະທານາທິບໍດີແກມເບຍ ທີ່ປົກຄອງປະເທດມາເປັນເວລາດົນກວ່າ 22 ປີ ໄດ້ຍອມຮັບວ່າເສຍໄຊ ໃນການເລືອກຕັ້ງປະທານາທິບໍດີ ໂດຍປະກາດວ່າ ຈະລົງ ຈາກອຳນາດລຸນຫລັງທີ່ຜົນການເລືອກຕັ້ງສະແດງໃຫ້ເຫັນວ່າ ທ່ານໄດ້ເສຍໄຊ ແບບທີ່ບໍ່ຄາດຝັນ ສື່ມວນຊົນຂອງລັດຖະບານໄດ້ອອກອາກາດການໂທລະສັບຂອງປະທານາທິບໍດີ Yahya Jammeh ໃນຄືນວັນສຸກວານນີ້ ທີ່ໄດ້ໂອ້ລົມກັບຜູ້ສະໝັກຝ່າຍຄ້ານ ທ່ານ Adama Bar- row ວ່າ ທ່ານຈະມອບອຳນາດໃຫ້ແບບລາບລື່ນ ແລະປະ ກາດວ່າຈະບໍ່ຖົກຖຽງກ່ຽວກັບຜົນການເລືອກຕັ້ງ ທ່ານ Jammeh ໄດ້ສະແດງຄວາມຍິນດີຕໍ່ທ່ານ Barrow ຕໍ່ໄຊຊະນະອັນຈະແຈ້ງແລະ ໄດ້ກ່າວຊົມເຊີຍການເລືອກຕັ້ງວ່າ ມີຄວາມ “ໂປ່ງໃສ” ແລະ “ບໍ່ມີການສໍ້ໂກງຄະແນນ” ນອກນັ້ນ ທ່ານຍັງເວົ້າວ່າ “ພະອາລລ່າ ໄດ້ບອກຂ້າພະເຈົ້າວ່າ ເວລາໄດ້ມາເຖິງແລ້ວ” ແລະກ່າວຕື່ມວ່າ ທ່ານຈະຍ້າຍໄປຢູ່ຟາມຂອງທ່ານ ລຸນຫຼັງລົງຈາກຕຳແໜ່ງໃນເດືອນມັງກອນຈະມານີ້ ນັກຂ່າວ Alpha Jallow ກ່າວຕໍ່ວີໂອເອວ່າ ຝູງຊົນໄດ້ໄປໂຮມຊຸມນຸມກັນເພື່ອຟ້ອນລຳ ຢູ່ຕາມຖະໜົນຫົນທາງໃນນະຫລວງ Banju ຂອງແກມເບຍໃນວັນສຸກວານນີ້ ເພື່ອສະເຫລີມສະຫລອງການໄດ້ຮັບໄຊຊະນະຂອງທ່ານ Barrow ຄະນະກຳມາທິການເລືອກຕັ້ງ ທີ່ເປັນອິດສະຫຼະຂອງແກມເບຍໄດ້ປະກາດໃນຕອນເຊົ້າ ວັນສຸກວານນີ້ວ່າ ທ່ານ Barrow ໄດ້ຮັບຄະແນນ 263,000 ສຽງຫຼື 45 ເປີເຊັນຂອງຄະແນນທັງໝົດ ໃນຂະນະທີ່ທ່ານ Jammeh ໄດ້ຮັບ 212 ພັນສຽງຫຼືປະມານ 36 ເປີເຊັນ ສ່ວນຜູ້ສະໝັກຄົນທີສາມ ທ່ານ Mama Kandeh ໄດ້ຮັບ 17 ເປີເຊັນ ທ່ານ Barrow ອາຍຸ 51 ປີ ຕາງໜ້າໃຫ້ແນວໂຮມຂອງ 7 ພັກການເມືອງທີ່ທ້າທາຍຕໍ່ປະ ທານາທິບໍດີ Jammeh ໃນການເລືອກຕັ້ງ ເມື່ອວັນພະຫັດຜ່ານມານີ້ “ ທ່ານ Jammeh ຊຶ່ງມີອາຍຸ 51 ປີເຊັ່ນດຽວກັນນັ້ນ ໄດ້ປົກຄອງແກມເບຍຊຶ່ງເປັນປະເທດນ້ອຍໆໃນອາຟຣິກາ ມາຕັ້ງແຕ່ການກໍ່ລັດຖະປະຫານຍຶດອຳນາດ ໃນປີ 1994 ທ່ານໄດ້ຊະນະການເລືອກຕັ້ງທີ່ຕິດຕາມມາ 4 ເທື່ອ ທີ່ພວກຕ້ອງ ຕິກ່າວວ່າ ບໍ່ໄດ້ດຳເນີນໄປຢ່າງເສລີຫລືຍຸຕິທຳ ແລະໃຫ້ການສະໜັບສະໜຸນຕໍ່ການແກ້ໄຂລັດຖະທຳມະນູນໃນປີ 2002 ທີ່ໄດ້ລຶບລ້າງ ການຈຳກັດສະໄໝ ໃນການດຳລົງຕຳແໜ່ງ ຂອງປະທານາທິບໍດີ ຄັ້ງນຶ່ງຜ່ານມາ ທ່ານເຄີຍກ່າວໄວ້ວ່າ ທ່ານສາມາດທີ່ຈະປົກຄອງແກມເບຍໄດ້ເຖິງ “ນຶ່ງພັນປີ ”